**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 09.02.2019, ora 08.00 – 10.02.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 10.02.2019, ora 7.00**

**RÂURI**

**Debitele au fost,** **în general, în scădere**, exceptând cursurile mijlocii şi inferioare ale Siretului şi Prutului, unde au fost în creştere prin propagare.

Pe râurile din Dobrogea debitele au fost relativ staționare.

**Se situează peste** **COTA DE INUNDAŢIE** **râul Tur la s.h Micula (310+3)-jud. SM** (sector îndiguit) datorită deversărilor controlate din acumularea Călineşti.

Debitele se situează în general la valori peste mediile multianuale lunare, mai mici (30-90% din valorile multianuale lunare) pe Bega, Moraviţa, pe cursurile mijlocii și inferioare ale Crasnei şi Barcăului, pe cursul superior al Mureşului, pe cursul inferior al Bistriţei şi pe unii afluenţi ai Bârladului.

Formațiunile de gheață (gheaţă la mal, pod de gheaţă și năboi) existente pe râurile din Moldova s-au menținut fără modificări importante, iar cele prezente în bazinul superior al Mureșului și izolat în bazinul superior și mijlociu al Oltului au fost în diminuare și restrângere.

Predomină gheaţa la maluri, podurile de gheaţă fiind prezente pe cursurile superioare ale Siretului, Bistriţei şi pe unii afluenţi ai Trotușului.

**Debitele vor fi, în general, în scădere**, exceptând cursurile inferioare ale Siretului și Prutului, unde vor fi în creștere prin propagare.

Pe râurile din Dobrogea debitele vor fi în general staționare.

**Se va menţine peste** **COTA DE ATENŢIE** **râul Tur în aval de acumularea Călineşti** (sector îndiguit) datorită deversărilor controlate din acumularea Călineşti.

Formațiunile de gheață existente vor fi în uşoară diminuare şi restrângere.

**DUNĂRE**

**Debitul la intrarea în ţară** (secţiunea Baziaş) în intervalul 09-10.02.2019 **a fost în creştere, având valoarea de 7300 m3/s**, peste media multianuală a lunii **februarie (5300 m3/s).**

În aval de Porţile de Fier debitele au fost în scădere la Gruia şi în creştere pe sectorul Calafat – Tulcea.

**Debitul la intrarea în ţară** (secţiunea Baziaş) **va fi în creştere (7500 m3/s).**

În aval de Porţile de Fier debitele vor fi în scădere pe sectorul Gruia – Calafat şi în creştere pe sectorul Bechet – Tulcea.

**2.** **Situaţia meteorologică în intervalul 09.02.2019, ora 08.00 –10.02.2019, ora 06.00**

**În ţară,** vremea a fost predominant frumoasă. Cerul a fost variabil, mai mult senin ziua. Vântul a suflat slab și moderat. S-a menținut strat de zăpadă în zonele montane, care măsura pe platformele stațiilor meteorologice până la 223 cm (în Masivul Făgăraș), în nordul-vestul Olteniei (până la 18 cm) și pe suprafețe mici în Transilvania (până la 24 cm), în Maramureș (până la 12 cm) și în Moldova (până la 9 cm). Temperaturile maxime s-au situat între -1 grad la Rădăuți și 10 grade la Calafat, iar la ora 06.00 se înregistrau valori termice cuprinse între -12 grade la Miercurea Ciuc și 3 grade la Pătârlagele. Izolat, dimineața s-a semnalat ceață în nordul Moldovei.

**Observaţie:** de ieri dimineață, de la ora 06.00, a fost în vigoare o atenționare cod galben pentru fenomene meteorologice periculoase imediate emisă de către SRPV Bacău.

**La Bucureşti,** vremea a fost frumoasă. Cerul a fost variabil, mai mult senin, iar vântul a suflat slab și moderat. Temperatura maximă a fost de 8 grade la Filaret și 7 grade la Afumați și Băneasa, iar la ora 06 se înregistrau -4 grade la stația meteo Băneasa, -2 grade la Filaret și -1 grad la Afumați.

**3. Prognoza meteorologică în intervalul 10.02.2019, ora 08.00 –11.02.2019, ora 8.00**

**În ţară,** vremea se va încălzi ușor. Cerul va fi variabil, cu înnorări noaptea în vest și nord, unde pe arii restrânse va ploua slab, iar în nordul Carpaților Orientali și în Munții Apuseni vor fi precipitații mixte. Cu totul izolat vor fi condiții de polei. Vântul va sufla slab și moderat, cu unele intensificări pe crestele montane, iar în a doua parte a intervalului și în regiunile vestice. Temperaturile maxime vor fi cuprinse între 1 și 12 grade, cu cele mai ridicate valori în sud-vest, iar cele minime se vor situa, în general, între -8 și 4 grade. Dimineața și noaptea, în zonele joase, îndeosebi din sudul și estul țării pe arii restrânse va fi ceață.

**La Bucureşti,** vremea se va încălzi ușor. Cerul va fi variabil, iar vântul va sufla slab până la moderat. Temperatura maximă va fi de 8...9 grade, iar cea minimă se va situa în jurul valorii de -2 grade. Mai ales noaptea vor fi condiții de ceață.

**4. Buletin nivometeorologic emis pentru perioada 09-10.02.2019**

În intervalul 08-09.02.2019 vremea a fost apropiată de normalul termic al acestei perioade și a devenit în general frumoasă. Cerul a fost variabil, cu unele înnorări temporare. Vântul a suflat slab și moderat. Izolat s-a semnalat ceață. În toate masivele stratul de zăpadă a rămas constant sau a scăzut ușor, cu până la 3 cm.

**Grosimea stratului de zăpadă în data de 09.02.2019, ora 14:00**

Carpații Meridionali: 223 cm la Bâlea-Lac, 166 cm Vf. Țarcu, 129 cm la Vf. Omu, 96 cm la Sinaia, 74 cm la Cuntu, 66 cm la Parâng, 61 cm la Păltiniș, 28 cm la Predeal, 17 cm la Fundata;

Carpații Orientali: 99 cm la Vf. Călimani, 91 cm la Vf. Lăcăuți, 89 cm la Bucin, 62 cm la Vf. Ceahlău-Toaca, 25 cm la Poiana Stampei, 24 cm la Iezer – Munții Rodnei;

Carpații Occidentali: 92 cm la Stâna de Vale, 75 cm la Semenic, 71 cm la Vlădeasa 1400 m, 40 cm la Roșia Montană, 50 cm la Vf. Vlădeasa.

**Evoluţia vremii în intervalul 09.02.2019, ora 20:00 – 10.02.2019, ora 20:00**

Vremea va fi predominant frumoasă și apropiată de normalul termic al perioadei. Cerul va fi variabil, cu unele înnorări temporare. Vântul va sufla slab și moderat, cu intensificări izolate de până la 50 km/h pe crestele din Făgăraș și Bucegi. Izolat se va semnala ceață. Stratul de zăpadă va scădea ușor în toate masivele.

**Peste 1800 m:** temperaturi minime: -9...-6 gr.C; temperaturi maxime: -4...0 gr.C;

**Sub 1800 m:** temperaturi minime: -6...-3 gr.C; temperaturi maxime: 0...7 gr.C.

**Stabilitatea şi evoluţia stratului de zăpadă în masivul Făgăraș: risc însemnat**

La peste 1800 m, pe fondul temperaturilor în general negative din cea mai mare parte a intervalului și a insolației din data de 10.02.2019, stratul de zăpadă se va menține relativ stabilizat, având la suprafață crustă de gheață. Pe versanții umbriți și pe cei cu expoziție nordică zăpada rezistă la suprasarcini mici. După orele amiezii pe pantele mai înclinate și însorite se pot declanșa curgeri spontane sau avalanșe mici de suprafață. Izolat, pe pantele cele mai înclinate, la supraîncărcări se pot declanșa avalanșe de dimensiuni mici, iar în zonele unde zăpada este acumulată în depozite riscul de avalanșe este mai ridicat.

Sub 1800 m, pe fondul temperaturilor diurne ușor pozitive, stratul de zăpadă va scădea ușor. Pe pantele cele mai înclinate, precum și în zonele cu depozite însemnate de zăpadă, se pot declanșa avalanșe la supraîncărcări, în special după-amiaza, iar la altitudini mai joase vor fi posibile curgeri sau avalanşe spontane de mici dimensiuni.

**Stabilitatea şi evoluţia stratului de zăpadă în masivul Bucegi: risc însemnat**

La altitudini mai mari de 1800 m actualul strat de zăpadă este mediu stabilizat, având formate la suprafață cruste de gheață cu rezistență mai ridicată în zonele umbrite. Pe pantele suficient de înclinate la supraîncărcări se pot declanșa avalanșe de dimensiuni mici, riscul fiind crescut pe pantele cu zăpada acumulată în depozite mai însemnate.

La altitudini sub 1800 m, stratul este mediu stabilizat și se va topi ușor. Pe pantele suficient de înclinate, mai ales pe cele însorite, precum și în zonele cu depozite mai mari de zăpadă, la supraîncărcări se pot declanșa avalanșe de dimensiuni mici. La altitudini mai mici după-amiaza se pot declanșa curgeri sau avalanșe de topire de mici dimensiuni.

**Stabilitatea şi evoluţia stratului de zăpadă în masivele Țarcu-Godeanu: risc însemnat**

La peste 1800 m în cursul zilei de 10.02.2019 insolația și temperaturile predominant negative vor duce la umezirea și formarea unor cruste subțiri de gheață la suprafața zăpezii. Îngreunarea suplimentară a stratului de zăpadă pe pantele înclinate poate favoriza declanșarea avalanșelor de dimensiuni mici sau medii, iar în locurile adăpostite, unde sunt depozite însemnate de zăpadă, riscul este mai crescut.

La altitudini sub 1800 m temperaturile diurne pozitive vor conduce la scăderea stratului prin topire, iar la supraîncărcări pe pantele mai înclinate și pe văi (unde sunt acumulate depozite însemnate de zăpadă) se pot semnala avalanşe de dimensiuni în general mici. După-amiaza, pe pantele însorite de la altitudini mai mici de 1400 m se pot declanșa curgeri sau avalanșe spontane de topire de mici dimensiuni.

**Stabilitatea şi evoluţia stratului de zăpadă în masivul Parâng - Șureanu: risc însemnat**

La peste 1800 m stratul de zăpadă este ușor consolidat, iar pe fondul insolației și al temperaturilor în general negative se vor forma la suprafață cruste de gheață cu rezistență scăzută. Pe pantele suficient de înclinate la supraîncărcări se pot declanșa avalanșe de dimensiuni mici, riscul fiind mai crescut în locurile adăpostite cu depozite mai însemnate de zăpadă.

La altitudini sub 1800 m stratul va continua să scadă ușor. Pe pantele înclinate la supraîncărcări, după-amiaza, se pot declanșa avalanșe de mici dimensiuni, iar pe pantele însorite de la altitudini sub 1500 metri se vor semnala curgeri și avalanșe spontane de topire de mici dimensiuni.

**Stabilitatea şi evoluţia stratului de zăpadă în Munții Vlădeasa–Muntele Mare: risc moderat**

Actualul strat de zăpadă, în general stabilizat, se va topi ușor datorită temperaturilor diurne ușor pozitive, iar în partea superioară a stratului se vor forma cruste subțiri de gheață la suprafață. Pe pantele suficient de înclinate și în zonele cu acumulări mai mari de zăpadă se pot semnala curgeri sau avalanșe spontane de mici dimensiuni (mai ales după-amiaza), riscul fiind amplificat la supraîncărcări.

**Stabilitatea şi evoluţia stratului de zăpadă în Grupa Nordică a Carpaților Orientali**

**(zona Munților Rodnei): risc însemnat**

La peste 1800 m, pe fondul temperaturilor predominant negative din cea mai mare parte a intervalului, stratul de zăpadă se va păstra ușor consolidat, având la suprafață și cruste de gheață. În caz de supraîncărcări slabe se pot declanșa avalanșe de dimensiuni în general mici, care pe pantele mai înclinate pot antrena și straturi mai vechi din profunzime. În locurile adăpostite cu depozite mai însemnate de zăpadă riscul este mai crescut.

Sub 1800 m insolația și temperaturile diurne ușor pozitive vor favoriza topirea ușoară a stratului de zăpadă. La supraîncărcări, pe pantele cele mai înclinate, precum și în zonele cu depozite mai mari de zăpadă, se pot declanșa avalanşe de dimensiuni mici sau izolat medii.

**Stabilitatea şi evoluţia stratului de zăpadă în Grupa Centrală a Carpaților Orientali**

**(zona Munților Călimani – Bistriței - Ceahlău): risc însemnat**

La peste 1800 m zăpada este ușor consolidată, având la suprafață și cruste subțiri de gheață. Pe pante sufucient de înclinate, la supraîncărcări slabe, se pot declanșa avalanșe de dimensiuni mici sau izolat medii, riscul fiind mai crescut în locurile adăpostite cu depozite mai însemnate de zăpadă.

Sub 1800 m stratul s-a consolidat ușor în ultimele zile, însă pe pantele suficient de înclinate, la supraîncărcări, și în zonele cu depozite însemnate de zăpadă se pot declanșa mai ales după-amiaza avalanșe de dimensiuni relativ mici. Sub 1500 m, unde temperaturile vor fi pozitive ziua, sunt posibile și curgeri superficiale sau avalanşe spontane de mici dimensiuni.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC ÎNSEMNAT (3)** | **RISC MODERAT (2)** |
| **BUCEGI** | **RISC ÎNSEMNAT (3)** | **RISC MODERAT (2)** |
| **ȚARCU – GODEANU** | **RISC ÎNSEMNAT (3)** | **RISC MODERAT (2)** |
| **PARÂNG - ȘUREANU** | **RISC ÎNSEMNAT (3)** | **RISC MODERAT (2)** |
| **MUNȚII VLĂDEASA – MUNTELE MARE** | **RISC MODERAT (2)** | **RISC MODERAT (2)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC ÎNSEMNAT (3)** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC ÎNSEMNAT (3)** | **RISC MODERAT (2)** |

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

**Pe râurile interioare**

**G.N.M.-C.J. Argeș** **și A.B.A. Argeș-Vedea** informează că la data de 09.02.2019, în jurul orei 08:00, s-a produs o poluare cu 20 l de țiței și 60 l de apă sărată a pârâului cu scurgere nepermanentă Valea Caprei pe o lungime de cca 250 m (inclusiv malurile acestuia) din cauza coroziunii conductei O.M.V. Petrom de la Modul 8 la Parc 3 Poiana Lacului în zona comunei Poiana Lacului, jud. Argeș. **Măsuri:** s-a reparat conducta, s-au montat 3 baraje absorbante pe cursul de apă, s-a răspândit spillsorb, s-a procedat la colectarea produsului petrolier deversat. Se va reveni cu informații.

Pe fluviul Dunărea și pe Marea Neagră nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

Nuau fost semnalate evenimente deosebite.

**2. În domeniul solului şi vegetaţiei**

**G.N.M.-C.J. Constanța** informează telefonic că în data de 09.02.2019, la ora 16:32, s-a produs un incendiu de vegetație uscată în zona orașului Cernavodă. Echipajele I.S.U. Dobrogea au intervenit pentru stingere. Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE